《寿李子先》
宋代·程公许

正阳用事月初吉，骑鲸之孙生此日。
滴露能将三画吞，积风少忍六月息。
平生最耐反复看，其文炳彪心地直。
骨肉十年长眼青，今年差觉丛谈密。
一尊称处风风晓。红药丫头香露湿。
谁令绝艳殿光景，群葩敛避表独立。
洗尽人间丹粉妍，倾国倾城须正色。
文章瑞世宁论晚，时来造物能借力。
为君折花起长歌，请君满引无余沥。
丹霄一武不难梯，更看飞阶弄吟笔。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。